Uddannelses- og Forskningsministeriet

Sfu-hoering@ufm.dk

Taastrup, den 11. juni 2018
Sag 20-2018-00465 – Dok. 371327/kwk\_dh

Høringssvar over udkast til bekendtgørelse om Studievalg Danmark

Danske Handicaporganisationer (DH) har følgende bemærkninger til udkast til bekendtgørelse om Studievalg Danmark.

Vi ved, at uddannelse er vigtig for alle menneskers muligheder for at få job. VIVE har påvist, at uddannelse er ekstra vigtigt for at mennesker med handicap kan komme i beskæftigelse. Samtidigt erfarer vi i handicaporganisationerne, at der er mange studerende med handicap, der dropper ud af deres uddannelse, på grund af deres handicap. Det er der forskellige forklaringer på. Måske kan de ikke leve op til de faglige krav på studiet? Måske kunne de ikke fungere i praktik på fuld tid på grund af den udtrætning, der følger med et fysisk handicap, som fx gigt? Eller måske var det for svært at deltage i gruppearbejdet på studiet, når man har en psykisk sygdom. Det er nogle af de beretninger, vi hører fra de studerende, der dropper ud af studiet. Det er ofte forbundet med et personligt nederlag for den enkelte og samtidigt er det spild af gode kræfter og ressourcer.

I DH mener vi, at mennesker med handicap skal have samme muligheder som mennesker uden handicap, for at tage den uddannelse, man ønsker, forudsat at man i øvrigt kan leve op til de faglige krav. Uddannelsesinstitutionerne har her en vigtig opgave med at skabe inkluderende uddannelsesmiljøer, som studerende med handicap kan deltage i.

Det er ligeledes vigtigt at støtte mennesker i at træffe de rigtige uddannelsesvalg. Derfor finder DH, at det er udmærket med en ensartet struktur for vejledning om videregående uddannelse og beskæftigelsesmuligheder.

Der er uden tvivl mange unge, der vil kunne få glæde af det kommende ”Studievalg Danmark”, ikke mindst unge med handicap, der fx kan have behov for afklaring af, hvilke faglige, sociale og personlige kompetencer, der stilles krav om på en konkret uddannelse. Ligeledes kan den unge have behov for at få afklaret hvilke muligheder, der findes for kompensation, herunder Specialpædagogisk Støtte (SPS) og hvordan det er muligt at tilpasse et konkret uddannelsesforløb, så det kan fungere med en specifik funktionsnedsættelse. Det kan fx handle om mulighederne for at studere på nedsat tid, brug af hjælpemidler eller særlige eksamensvilkår. Tilsvarende vil der også være behov for, at Studievalg Danmark har kompetencer til at vejlede om mulighederne for job til mennesker med handicap.

Ifølge bekendtgørelsens §3, stk. 2 skal vejledningen ”bidrage til, at den enkelte kan træffe oplyste, reflekterede og realistiske valg af videregående uddannelse og karriere i sammenhæng med den uddannelses- og beskæftigelsesmæssige udvikling.”

Hvis Studievalg Danmark skal kunne løfte vejledningsopgaven ift. unge med handicap, er det helt afgørende, at Studevalg Danmark har vejledere, der har kompetencer ift. mennesker med handicap. DH mener, at det er vigtigt at få slået fast i bekendtgørelsens § 11.

Der skal være medarbejdere, der både kender til kravene på de enkelte uddannelser, men som også kender til muligheder for SPS, hjælpemidler og særlig vilkår. Samtidigt er det vigtigt, at det er vejledere, der også har de rette kompetencer ift. at gå i en nænsom dialog med de unge om de forventninger og krav, der stilles på studiet og inden for en specifik branche. Det skal danne baggrund for at de unge kan reflektere over egne muligheder for også at matche disse krav og forventninger. Forhåbentlig vil det kunne hjælpe de unge til at træffe oplyste og realistiske valg af videregående uddannelse og bidrage til, at færre unge med handicap dropper ud af studiet.

For uddybning af dette høringssvar er I velkomne til at kontakte chefkonsulent Karen Il Wol Knudsen: kwk@handicap.dk

Venlig hilsen

Thorkild Olesen

*formand*